በአማራ ክልል ከ1ነጥብ8 ቢሊዮን በላይ ችግኞች  ተከላ መጀመሩን ቢሮው አስታወቀ
በስነ ህይወታዊ ዘዴ ለመሸፈን ከ1ነጥብ 8 ቢሊዮን በላይ የፍራፍሬና የደን ችግኞች በተመረጡ ቦታዎች መትከል መጀመራቸውን የአማራ ብሔራዊ ክልላዊ መንግስት ግብርና ቢሮ  አስታወቀ ፡፡ 
የቢሮው ምክትል ኃላፊ አቶ አይተነው እንደሻው እንደገለፁት ፤በያዝነው ሐምሌ ወር ጀምሮ በዘመቻና በግል በስነ ህይወታዊ ዘዴ ለመሸፈን ከ1ነጥብ 8 ቢሊየን በላይ የፍራፍሬ ፣የኮንስትራክሽንና ለማጎዶና ለተለያዩ አገልግሎቶች የሚውሉ ችግኞች ተዘጋጅተው በመተከል ላይ ናቸው  ፡፡ለተከላ ከተዘጋጁት ሁለት ቢሊዮን የሚጠጉ ችግኞች ውስጥ የክረምቱ ዝናብ ቀድሞ መጣል በጀመረባቸው በምዕራብ አማራ በሚገኙ አምስት ዞኖች ከ138 ሚሊዮን በላይ የደን ችግኞችን መተከላቸውን አስታውቀዋል ።የክልሉ አየር ንብረት ለፍራፍሬ እና ለቡና ልማት የተመቸ ነው ያሉት አቶ እይተነው፤ ለመትከል ከተዘገሃጁት ችግኞች  2ዐ ሚሊየን የሚጠጋ የፍራፍሬና የቡና ችግኞች ተዘጋጅተው በሚመቻቸው የአየር ንብረት እየተተከሉ መሆናቸውን ጠቁመዋል፡፡አሁን ላይ የክልሉ መንግስት ቡናን በሰፊው አምርቶ ለውጭ ገበያ ለማቅረብ በዝግጅት ላይ በመሆኑ ቡናንና ፍራፍሬን በክላስተር ለሚያመርቱ አርሶ አደሮች ችግኞች መሰራጨታቸውን አስታውቀዋል ፡፡የዘንድሮውን የችግኝ ተከላ ከሌሎች ጊዜያቶች ለየት የሚያደርገው ከደን ችግኝ ተከላው በተጨማሪ አርሶ አደሩን ተጠቃሚ የሚያደርጉ የፍራፍሬና የቡና ችግኞችን በብዛት ለመትከል ዝግጅት መደረጉ ነው ብለዋል፡፡በክልሉ ተከስቶ የነበረው ፈጣንና ሁሉን አውዳሚ ተምች የችግኝ ተከላ ስራውን ያቀዘቀዘው ቢሆንም አሁን ላይ ህብረተሰቡና ባለሙያ በችግኝ ተከላ ስራው ላይ ርብርብ ሊያደርጉ እንደሚገባ አመልክተዋል፡፡
ምክትል ቢሮ ኃላፊው በክልሉ በየዓመቱ ችግኞች ቢተከሉም በበጋው ወራት እንክብካቤ ስለሚያንሳቸው የፅድቀታቸው መጠን አነስተኛ በመሆኑ ምክንያት  የክልሉን የደን ሽፋን በሚፈለገው ደረጃ ለማሳደግ እንቅፋት መሆኑን አመልክተዋል ፡፡በመሆኑም ከተከላ በኋላ ለችግኞች ክትትል በማድረግ አሁን ላይ ያለውን 13ነጥብ 1 በመቶ የደን ሽፋን ወደ 15 በመቶ ለማድረስ ህብረተሰቡ እንዲረባረብ ጥሪ አቅርበዋል  ፡፡
በበጋው ወቅት የአማራ ክልል ህዝብ ባደረገው የጉልበት ርበርቦሽ በገንዘብ ሲተመን ከ3 ቢሊዮን ብር በላይ የሚገመት ስራ በመስራት 325 ሺ ሄክታር የሚሸፍን መሬት ላይ የአፈርና ውሃ ጥበቃ ስራ መቆየቱን አስታውሰዋል ፡፡ 
 